ין יפני
מטבעות

מטבעות של הין היפני הופיעו לראשונה בשנת 1870. על המטבעות עשויי הכסף הוטבעו העריכים 5, 10, 20 ו-50 סן, וכן 1 ין, ועל מטבעות הזהב הוטבעו העריכים 2, 5, 10 ו-20 ין. מטבע זהב בן 1 ין הופיע שנה לאחר מכן, וב-1873 הוטבעו מנחושת מטבעות בערכים של 1 רין ושל חצי, 1 ו-2 סן. מטבע מסגסוגת של נחושת וניקל בן 5 סן הופיע לראשונה ב-1889. ב-1897 הוצא המטבע המוזהב של 1 ין מן המחזור, וגודלם של מטבעות הזהב הוקטן בחצי. בשנת 1920 הונפק מטבע של 10 סן מנחושת-ניקל.
הטבעתם של המטבעות עשויי כסף הופסקה ב-1938, כאשר לאחר מכן נעשה שימוש במגוון של מתכות פשוטות להנפקת מטבעות של 1, 5 ו-10 סן בתקופת מלחמת העולם השנייה. מטבעות חרס בני 5 ו-10 סן הוטבעו ב-1945, אך לא נעשה בהם שימוש במחזור. לאחר המלחמה, בין 1946 ל-1948, הונפקו מטבעות פליז של 50 סן ושל 1 ו-5 ין. ב-1949 הונפקה הצורה הנוכחית של מטבע 5 ין אשר במרכזה חור, ושנתיים לאחר מכן הונפק מטבע ארד של 10 ין.
מטבעות בעלי עריכים הנמוכים מ-1 ין חדלו להיות הילך חוקי ב-31 בדצמבר 1953, לאחר חקיקת החוק לסילוק מטבעות קטנים ולעיגול תשלומים. בשנת 1955 הונפק מטבע אלומיניום בן 1 ין, אשר משמש עד היום, יחד עם מטבע ניקל של 50 ין, ללא חור במרכזו. ב-1957 הונפקו מטבעות כסף בני 100 ין, אשר הוחלפו עשר שנים מאוחר יותר במטבעות נחושת-ניקל שמשמשים עד היום. לאלה הצטרף מטבע 50 ין עם חור במרכזו. ב-1982 הונפקו לראשונה מטבעות בני 500 ין.
השנה מוטבעת על צד הערך של מטבע יפני בצורה של מניין שנות השלטון של קיסר יפן הנוכחי. בצד הנושא של רוב המטבעות מופיע שם המדינה, אשר עד 1945 היה "יפן הגדולה" (大日本) והחל משנה זו היה "מדינת יפן" (日本国), לצד עריך המטבע בסימנית קאנג'י בצד הנושא, למעט במטבע הנוכחי של 5 ין, בו שם המדינה מופיע בצד הערך.
נכון לאפריל 2011, מטבע 500 הין הוא המטבע בעל הערך הגבוה ביותר בעולם, אם כי לעיתים, כתלות בשערי החליפין, המטבע של 5 פזו קובני הוא בעל הערך הגבוה ביותר. מסיבה זו המטבע הוא יעד נבחר לזיוף. המטבע היה יעד לזיוף עד כדי כך שבשנת 2000 נאלצה ממשלת יפן להנפיק סדרת מטבעות חדשה עם אמצעי ביטחון מגוונים, אולם גם המטבע מן הסדרה החדשה הוא יעד לזיופים.
בשל ההבדל הגדול בעיצוב המטבעות, לרבות הכנסת חור במרכז המטבע ושוליים מחורצים בחלק מן המטבעות, המטבעות נוחים יחסית ללקויי ראייה.
| מטבעות במחזור> תמונה.תמונה | מטבעות במחזור> עריך.עריך | מטבעות במחזור> מאפיינים צורניים.קוטר | מטבעות במחזור> מאפיינים צורניים.עובי | מטבעות במחזור> מאפיינים צורניים.מסה | מטבעות במחזור> מאפיינים צורניים.הרכב מתכות | מטבעות במחזור> עיצוב.צד הנושא | מטבעות במחזור> עיצוב.צד הערך | מטבעות במחזור> עיצוב.שוליים | מטבעות במחזור> שנת הנפקה ראשונה.שנת הנפקה ראשונה |
| --- | --- | --- | --- | --- | --- | --- | --- | --- | --- |
|  | ‏ 1 ין | 20 מ"מ | 1.2 מ"מ | 1 גרם | 100% אלומיניום | עץ צעיר | עריך, שנת הנפקה | חלקים | 1955 |
|  | ‏ 5 ין | 22 מ"מ | 1.5 מ"מ | 3.75 גרם | 60%–70% נחושת 30%–40% אבץ | גבעולי אורז | שם המדינה, שנת הנפקה | חלקים | 1959 |
|  | ‏ 10 ין | 23.5 מ"מ | 1.5 מ"מ | 4.5 גרם | 95% נחושת 3%–4% אבץ 1%–2% בדיל | מקדש הואודו | עץ ירוק עד, עריך, שנת הנפקה | מחורצים, חלקים | 1951, 1959 (בהתאמה) |
|  | ‏ 50 ין | 21 מ"מ | 1.7 מ"מ | 4 גרם | 75% נחושת 25% ניקל | חרצית | עריך, שנת הנפקה | מחורצים | 1967 |
|  | ‏ 100 ין | 22.6 מ"מ | 1.7 מ"מ | 4.8 גרם | 75% נחושת 25% ניקל | פריחת דובדבן | עריך, שנת הנפקה | מחורצים | 1967 |
|  | ‏ 500 ין | ‏26.5 מ"מ | ‏2 מ"מ | 7.2 גרם | 75% נחושת 25% ניקל | פאולוניה | חזרן, מנדרינה, עריך, שנת הנפקה | חלקים עם הכיתוב NIPPON 500 | ‏1982 – אינו מונפק יותר |
|  | ‏ 500 ין | ‏26.5 מ"מ | ‏2 מ"מ | ‏7 גרם | 72% נחושת 20% אבץ 8% ניקל | פאולוניה | חזרן, מנדרינה, עריך, שנת הנפקה, רקע מחורץ | מחורצים בנטייה | 2000 |